Groep mans oorrompel G4S-wag, vlug met groot bedragArgieffoto: Kent Williamson Die polisie in Bloemfontein het ’n reusesoektog van stapel gestuur na ’n groep swaar gewapende mans wat na bewering ’n G4S-sekuriteitswag aangeval en van ’n groot bedrag geld beroof het. Kapt. Chaka Marope, woordvoerder van die polisie het gesê twee wagte het gegaan om geld by ’n plaaslike kosmark in Lessinglaan in Estoire in Navalsig te gaan haal. Die voorval het omstreeks 09:00 plaasgevind. “Die bestuurder het glo agtergebly en sy span het die geldbokse gaan oplaai. Die sekuriteitswag was op pad uit die winkel toe die swaar gewapende mans hom oorrompel en met gewere gedreig het,” het Marope gesê. Hulle het hom beroof van sy G4S-wapen en op die vlug geslaan met ’n geldboks wat ’n onbekende hoeveelheid kontant bevat. Volgens Marope is die rowers later gewaar waar hulle met ŉ grys Corsa-bakkie ry met twee verskillende nommerplate – voor FHV 173 FS en agter FBG 692 NW. Niemand is nog in verband met die voorval in hegtenis geneem nie en ŉ saak van sakeroof is aanhangig gemaak. Die polisie het enigiemand met inligting oor die voorval gevra om kapt. Kobedi Kobedi by 082 4676 348 te bel.